Enguany no podem celebrar la Diada de Sant Jordi de la manera tradicional, per aquest motiu des de la Direcció General de Cultura Popular i Associacionisme Cultural, hem promogut una sèrie d'iniciatives per tal que la cultura popular pugui arribar a totes les llars en motiu d'aquest.
Us oferim l'enregistrament en vídeo de la lectura en veu alta de poemes de Palmira Jaquetti en motiu de la commemoració del 125è aniversari del seu naixement.
Es tracta d'una selecció de 13 poemes publicats a la revista Meridià entre el 7 d'octubre de 1938 i el 14 de gener de 1939.
La lectura va a càrrec de sis reconeguts actors i actrius: Maria Jesús Lleonart, Pepa Arenós, Enric Major, Mont Plans, Carme Sansa i Manel Barceló.
Els hem recollit tots en el nostre canal de Youtube.
Podeu trobar més informació sobre Palmira Jaquetti i Isant al Web commemoratiu Any Jaquetti.
Poemes recitats (enllaç als vídeos)
Web de l'any commemoratiu Palmira Jaquetti
Al llarg d'aquest darrer mes i a conseqüència del confinament global del país les corals s'han vist obligades a aturar els seus assajos, però no pas la seva activitat.
És per això que des de la Direcció General de Cultura Popular i Associacionisme Cultural hem engegat el projecte d' Un sol cor per Sant Jordi amb la intenció que tot el país se senti interpel·lat pel nostre patrimoni musical i literari.
Per aquest motiu hem comptat amb la col·laboració de la Federació Catalana d'Entitats Corals i el Moviment Coral de Catalunya i hem convidat les corals del país a interpretar la peça del músic Francesc Vila Oració al Senyor Sant Jordi amb lletra de Salvador Espriu.
És coneguda la relació del patrimoni musical amb el poeta.
Catalunya és un país que canta, i els qui canten avui a casa nostra tenen rols destacats a les juntes internacionals vinculades al Moviment Coral Europeu, un fet que comporta, com a país, un reconeixement molt important i que va més enllà de les nostres fronteres.
Les corals que hi han participat són: Coral Canigó de Vic, Coral Sant Ramon de la Segarra, Cor de Cambra Enric Granados de Lleida, Coral la Lira Ampostina, Cor Tyrichae de Tortosa, Coral Pontsicana de la Noguera, Cor Mestral de Reus, Joia de Maig d'Anglesola, Cor Llevant de Barcelona, Coral Lo Lliri de l'Ametlla del Vallès, Orfeó Vigatà de Vic, Coral Castellterçol de Castellterçol, Coral Violeta de Centelles, Santa Helena de Cabrils, Coral Lavínia, Societat Coral El Vallès, Coral La Fontana de l'Escola Nostra Senyora de Lurdes de Barcelona, Corals de Teià, Agrupació Coral de Matadepera, Societat coral del Vallès, Cor Cantus Firmus de Centelles, Coral Espígol de Barcelona, Coral Càrmina de Barcelona, Coral La Vall de Sant Climent de Llobregat, Coral Nit de Juny de Palafrugell, Orfeó de Sants, Coral Wuiton de Barberà del Vallès, Coral Tàlia de Sabadell, Coral Baluern de Barcelona, Coral Eirene de l'escola de música de Gràcia, Coral de Sant Adrià del Besós.
Enllaç al canal de Youtube del Departament de Cultura
Nou tauler de Pinterest amb imatges sobre l'activitat associativa vinculada a Sant Jordi des del punt de vista de diferents àmbits: bestiari (dracs i dragues), catifes de flors i puntes de coixí.
Aquest tauler pretén acostar-vos a casa diverses manifestacions de cultura popular relacionades amb la Diada de Sant Jordi enguany que només la podem celebrar de manera virtual.
En concret, hem comptat amb la col·laboració de l'Agrupació de Bestiari Festiu i Popular de Catalunya per fer un recull d'imatges dels dracs i dragues d'arreu del país, de la Federació Catalana d'Entitats Catifaires per mostrar algunes de les catifes florals més destacades sobre el patró de Catalunya i de l'Associació Catalana de Puntaires per aplegar punts de llibre de roses elaborats per les seves associades.
Catifa de flors "Patrons de Catalunya".
Federació Catalana de Catifaires
La Revista d'etnologia de Catalunya (REC) és una publicació especialitzada en els àmbits de l'antropologia, l'etnologia i el patrimoni cultural a Catalunya i d'arreu.
La revista s'ha convertit en una plataforma de difusió de les iniciatives, les realitzacions, les teories i les experiències dels investigadors, les entitats i els col·lectius que conformen aquest camp del coneixement dins de les ciències socials.
El número 44 de la Revista d'etnologia de Catalunya conté un dossier central que aborda un dels temes cabdals de la societat dels nostres dies: el turisme i la seva relació amb el patrimoni cultural.
Tot i l'actual sotrac provocat per la crisi mundial de la Covid-19, el turisme s'ha convertit en una de les indústries culturals i econòmiques més poderoses d'arreu.
En els articles que componen el dossier podreu aprofundir en aquesta relació entre turisme i patrimoni cultural, des de la gran amplitud de mirades i realitats analitzades, tant en l'àmbit català com a les Illes Balears, fins a uns exemples específics d'Andalusia i Galícia, així com els casos de Matera (Itàlia), la illa de Pasqua (Xile) i la comunitat Zafimaniry (Madagascar).
A més, hi trobareu una bona varietat d'articles sobre etnologia i el patrimoni etnològic en la resta de seccions de la revista: Miscel·lània, Recerques etnològiques i Crònica.
Enllaç a la pàgina de la revista
Recomanacions bibliogràfiques sobre cultura popular i associacionisme.
14 publicacions subvencionades per la DGCPAC a través de la línia d'ajuts per a l'edició 2019:
Adelaida Ferré i Gomis, folklorista: l'art de brodar rondalles, Publicacions de l'Abadia de Montserrat.
Calendari de festes del mar, Botarga edicions.
Calendari de llegendes, costums i festes tradicionals catalanes.
De juliol a desembre, Edicions Sidilla
Criatures fantàstiques de l'imaginari col·lectiu, Editorial Cossetània.
Danses tradicionals del Berguedà, Editorial Berguedana de folklore.
El moble popular a Catalunya, Brau edicions.
El nostre pessebre, Editorial Mediterrània.
Falles del Pirineu, un llibre il·lustrat per a nens, El Dimoni Pelut.
Sant Jordi, llibres i roses, Viena edicions.
El Centre de Documentació de la DGCPAC participa des de fa anys en la iniciativa de bookcrossing promoguda pel centre d'art contemporani basc Artium per la qual durant el dia 23 d'abril més de 50 biblioteques, museus i centres d'art i patrimoni ofereixen duplicats de publicacions dels seus fons perquè els ciutadans se les puguin endur i, un cop llegides, alliberar-les en algun espai públic com museus, universitats, mitjans de transport o poliesportius.
Davant la impossibilitat d'intercanviar llibres al carrer, enguany es proposa un bookcrossing digital pel qual els participants recomanaran col·leccions en línia d'altres institucions, amb l'objectiu de donar-les a conèixer a nous públics.
La Direcció General de Cultura Popular i Associacionisme Cultura recomana el llibre Germans Castells, art i figures per al pessebre.
Podeu veure la recomanació al minut 1:34 del vídeo.
Participants i llibres que recomanen.
Finalment, es farà un seguiment exhaustiu de la totes les iniciatives que es plantegin des de les xarxes socials, en especial el nostre compte de Twitter: actuacions de corals, enregistraments de representacions teatrals, etc.
Us convidem a utilitzar les etiquetes i